Els "selfies" són aquestes fotos que fem de nosaltres mateixos, sols o en grup ("usies") amb el telèfon mòbil i que compartim a les xarxes socials.
L'origen de la parauleta l'hem de buscar a l'any 2002, quan una noia australiana la va fer servir per primer cop en un fòrum a Internet.
Al 2004 es va utilitzar amb molta freqüència com etiqueta a Flickr.
Però no és fins al 2012 quan comença a créixer, i arriba a la categoria d'autèntic fenomen social al 2014 amb Instagram com a principal terreny de joc.
Els "selfies" han aconseguit quelcom impensable: superar en nombre les fotos de gatets, peus o menjars.
Persones famoses o anònimes, de diferents nivells culturals, socials, econòmics o religiosos i, fins i tot, alguns animals o màquines no han pogut resistir la temptació de fer-se un "selfie".
O simplement per seguir els camins d'una moda conjuntural?
Internet ens dóna a tots i a totes una finestra infinita on podem cercar contínuament el nostre moment de glòria i el "selfie" és la imatge amb la que no necessitem mil paraules.
Una eina per obtenir un reconeixement social, una acceptació, una popularitat que reafirmi la nostra autoestima, alimenti la nostra vanitat i ens faci sentir segurs.
No podem obviar que com éssers humans podem tenir un punt d'exhibicionisme o "voyeurisme" que ens empeny a mirar i ser mirats.
No tot és bonic en aquesta jungla d'egos.
Amb els "selfies" estem exposats/des a tot el món i de vegades és un món cruel que amplifica els nostres defectes.
Les nostres fotos i la nostra persona poden rebre crítiques i no precisament constructives.
D'altra banda, des del moment que una foto surt del telèfon mòbil ja no pots seguir el rastre d'on va a parar.
Cuida la teva identitat digital i pensa-ho bé abans de penjar una foto, ja que et pot passar factura més endavant.
Des del primer innocent i simpàtic "selfie" aquest fenomen ha evolucionat molt fins al punt de convertir-se en un autèntic univers.
En funció de cada situació, lloc, activitat i fins i tot, cada part del cos, s'han anat creat diferents gèneres i subgèneres.
Molts d'ells cerquen l'exclusivitat, "el més difícil encara".
Tenint en compte determinats tipus de "selfie" caldria preguntar-nos si no estem arribant massa lluny.
N'hi ha de molt irrespectuosos, o amb una gran manca de sensibilitat i molts altres en què ens exhibim massa "generosament", cosa que pot arribar a perjudicar-nos.
Només cal veure les notícies als mitjans de comunicació.
Aquesta febre per les autofotos pot ser molt perjudicial per a la nostra salut si no anem amb compte.
Hi ha persones que han mort o han quedat greument ferides fent-se'n des d'un penya-segat, un terrat o mentre conduïen.
Un capítol a part mereix l'"skywalking" o "Rooftopping", una modalitat de "selfie" que consisteix en pujar a edificis i construccions de gran alçària, sense cap tipus de mesura de seguretat, per fer-se la foto un cop arribat al cim.
No converteixis un fet tan aparentment inofensiu com fer-se una foto en una tragèdia.
Si creus realment que exagerem, pots consultar l'esgarrifosa llista de morts i ferits a causa dels selfies elaborada per la Wikipèdia.
D'altra banda, com totes les coses a la vida, una excessiva "passió" per quelcom pot derivar en addicció i en el cas dels "selfies" no és una excepció.
Ja es coneix algun cas que ha derivat en trastorns psicològics i intent de suïcidi.
Gaudeix del que t'agrada però sempre amb mesura.
Els cibercriminals també volen els teus selfies
Ja és de domini públic el tràfic de dades personals que hi ha Internet, gràcies a la informació personal que nosaltres mateixos publiquem a les xarxes.
Però, per què volen també els nostres selfies?
Els selfies robats es poden vendre pels delinqüents 2.0 a altres cibercriminals.
Amb les fotos i dades personals de milions d'internautes, poden crear on line perfils falsos amb els que poden realitzar diversos tipus d'atacs com extorsions, segrestos, etc.
També podrien obrir comptes bancàries o demanar crèdits on line, tenint en compte la simplificació de tràmits d'algunes institucions.
Amb fotografies i documents digitalitzats en podrien tenir suficient.
Una raó més perquè a partir d'ara tinguis més cura a l'hora de publicar informació personal a la xarxa.
Com no podia ser d'altra manera, la indústria està molt atenta als costums dels potencials clients, adaptant-s'hi o creant-los noves necessitats.
En el cas dels "selfies" estan apareixent nous models de telèfons mòbils especialment dissenyats pels fanàtics dels "selfies" i també noves aplicacions que facin més amigable o creativa l'experiència "selfie".
També podem trobar altres perifèrics extravagants com un "barret-selfie" o un braç extensible.
Atura't un moment i omple aquest qüestionari de 20 preguntes que t'ajudaran a saber quin és el teu grau d'addicció als selfies.